
ДО
ОБЩИНСКИ СЪВЕТ
ГРАД БУРГАС



ДОКЛАДНА  ЗАПИСКА
ОТ ДИМИТЪР НИКОЛОВ, КМЕТ НА ОБЩИНА БУРГАС

ОТНОСНО: Приемане на Наредба за изменение и допълнение на Наредбата за условията и реда за платено и безплатно паркиране на моторни превозни средства в определени зони на територията на Община Бургас, приета от Общински съвет - Бургас

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
В определени участъци от град Бургас се установява наситено движение на пешеходци. Концентрацията му преимуществено е в районите на централната градска част и в обособени пешеходни зони и алеи в и около територията от Приморски парк (особено алеята от паркинг „Северен плаж“ до Бургаски солници и др.). Там за пешеходно движение се ползват и действащи улици от пътната мрежа на града. По естеството си, те са натоварени и от автомобилен трафик, затрудняващ придвижването на пешеходци. Този трафик значително се засилва в периода от Април месец  до Октомври месец, когато живущите и гостите на града предпочитат да паркират автомобилите си в посочените зони. Затруднение се усеща осезаемо през светлата част на деня и вечерните часове, след края на работния ден, когато паркирането на живущите и гостите на града в описаните зони, както на широкия център, така и тези около Приморски парк, става практически невъзможно. 
От друга страна, мястото, заето от автомобилите, не позволява нормалното придвижване на пешеходци и по този начин се допуска напрежение, което би могло да отпадне с въвеждането на пешеходни зони. Това налага регулиране не само на паркирането, но и достъпа до улиците, използвани за пешеходно движение и обособяването им като пешеходни зони в определен времеви диапазон  посредством система за контролиран достъп „Боларди“.
Чрез контролирания достъп ще се осигури свободен достъп на МПС на живущите в тези зони и възможност за обслужване на търговски обекти в не толкова натоварен предварително определен интервал от време в ранните часове на деня. 
Опитът от прилагане на такава система в други населени места показва, че чрез нея се осигурява безопасен и ефективен начин за регулация в участъците, в които е установен засилен автомобилен и пешеходен трафик. 
Предвижда се за ЦГЧ ограничението да е във времевия интервал от 10:00 часа преди обяд до 6:00 часа на следващата сутрин за всеки ден от седмицата без изключение, включително на национални празници, чествания и други, а в пешеходни зони от тип - алеята от паркинг „Северен плаж“ до Бургаски солници да е постоянно. Изключения се предвиждат за автомобили на МВР, Пожарна безопасност, линейки и автомобили, обслужващи системата „Боларди“.  
Освен изложеното, възниква и необходимост от създаване на правила,  отнасящи се до условията и реда за паркиране и престой в районите около туристическите обекти, които са задължени да осигурят такива. Това са местата за настаняване клас А, съгласно чл.3 ал.2, т.1, б. „а“ от Закона за туризма, работещи при непрекъснат денонощен режим и предоставящи достъп до туристически услуги без времеви ограничения. Упражняваната на територията на Община Бургас дейност от местата за настаняване Клас А генерира и нуждата от постоянен достъп до сградите, в които се извършват дейностите по услугата хотелиерство.
Целта на предложената уредба е да се въведе контролиран достъп до зони, обособени по своя характер като пешеходни за осигуряване на безопасно и нормално придвижване на гражданите и гостите на града и да се сложи траен ред при движението на МПС в централната градска част, както и за паркиране и нормално движение на всички превозни средства в районите около хотели, мотели, апартаментни туристически комплекси и други, в условията на непрекъснат достъп до паркоместата. 
За прилагане на новата уредба ще бъдат заделени средства в бюджета на общината за ОП „Транспорт“, в размер на около 5 000 лева за брой болард, а по отношение на паркоместата не се налага да се разходват средства. 
 Очакванията от прилагането на настоящите изменения и допълнения на Наредбата за условията и реда за платено и безплатно паркиране на моторни превозни средства в определени зони на територията на Община Бургас са свързани с възможността на Община Бургас да облекчи пешеходния трафик в централна градска част на град Бургас. Същевременно с това ще се осъществява контрол върху режима на паркиране и престой на МПС в съответните участъци, а при нарушения на режима ще се събират средства от неправомерно ползващи зоната водачи на МПС, чрез контрол упражняван ОП „Транспорт“. От гледна точка на хотелиерството, ще се облекчи достъпа на гражданите до местата за настаняване без часови ограничения, като ще се осъществява контрол върху режима на паркиране и ще се събират приходи от предоставените чрез ОП „Транспорт“ услуги за служебен абонамент. 
В съответствие с разпоредбата на чл.26, ал.2 от Закона за нормативните актове проектът на наредба и мотивите към него са публикувани на интернет страницата на общината, както и на портала за обществени консултации, като е дадена възможност за предоставяне на мнения и становища. В законоустановения 30-дневен срок не са постъпили предложения.

Предвид изложеното, на основание чл. 21, ал. 2 от Закона за местното самоуправление и местната администрация, предлагам, Общински съвет – Бургас да вземе следното:

РЕШЕНИЕ:

Приема Наредба за изменение и допълнение на Наредбата за условията и реда за платено и безплатно паркиране на моторни превозни средства в определени зони на територията на Община Бургас, приета от Общински съвет – Бургас, както следва:

§1. Изменя заглавието на наредбата, като същото придобива следното съдържание:  
„Наредба за условията и реда за платено и безплатно паркиране и контролиран достъп на моторни превозни средства в определени зони на територията на Община Бургас“.  

§2.  Чл. 1 се изменя и придобива следното съдържание: 
„Наредбата урежда условията и реда за платено и безплатно паркиране и контрол на достъпа в определени зони на територията на Община Бургас, както и издаването на електронни стикери и карти.“ 

§3. В чл.2, ал.1, след израза: „ при паркиране“ се добавя и израза: „и достъп чрез боларди“.  

§4. Разпоредбата на чл.3 ал.1, се изменя и допълва и придобива следното съдържание:
„Общинският съвет определя зони за платено и безплатно паркиране на МПС, от категориите М, М1, М2, N1, в определени дни на седмицата, часове на денонощието, на райони, пътища и части от пътища, публична общинска собственост, с граници съгласно Приложение 1 „Синя зона“, Приложение 2,  „Зелена зона“ и Приложение 3 „Зона боларди“.“

§5. В чл.3 ал.2 и ал.3 думата „Такса“ се заменя с думата „Цена“ .

§6. В чл.4 създава нова ал.2, със следният текст: „Зона с въведен контролиран достъп, чрез „болард се обозначава с неподвижен пътен знак, представляващ информационна табела, в който са посочени условията за достъп на МПС в зоната, времевата рамка в която участъка работи за съответната зона, начина ѝ на ползване, размера на цената за достъп, престой и паркиране, начина на заплащане и принудителните мерки, прилагани съгласно ЗДвП. На табелата е поставено изображение на болард. 

	§7. Чл.5, ал. 1 се изменя, допълва и придобива следното съдържание: „Общинският съвет определя размера на цените, които се заплащат за паркиране и достъп до зона боларди.“

	§ 8. Чл.7 ал.2. се изменя, допълва и придобива следното съдържание:  
„Служебен абонамент“ с непрекъснат достъп за паркиране, независимо от режима на действие на съответната зона се допуска за лечебни заведения по чл. 2, ал.1 от Закона за лечебните заведения, както и за места за настаняване Клас А, съгласно чл.3 ал.2, т.1, б. „а“ от Закона за туризма, след заплащане на предвидената цена“.

§ 9. Допълва заглавието на РАЗДЕЛ IV със следния израз: „.. и достъп в зона „боларди„ и същото придобива следното съдържание: „Режим на платено локално паркиране на МПС по постоянен адрес и достъп в зона „боларди““.

§ 10. Създава нови членове в раздел IV, както следва:
Чл. 15а. На територията на Община Бургас се създават зони за контролиран достъп на МПС, чрез боларди, със забрана за престой и паркиране в посочен часови интервал.
 Чл.15б. (1) Забранява се престоя и паркирането на МПС в зоните с контролиран достъп, чрез боларди.
(2) Достъп до зона, контролирана чрез боларди се допуска всеки ден, в часовете от 06:00 до 10:00 часа. 
(3) Извън определения часови интервал достъп се допуска за автомобили на живущи по постоянен адрес, собственици и/или наематели на гаражи и/или паркоместа в сгради или имоти, в рамките на 30 минути.
 Чл.15в. Контролът по спазването на режима за достъп в зона „боларди“   се осъществява от упълномощени от кмета на Община Бургас длъжностни лица, съгласно чл.171 от ЗДвП.
Чл.15г. (1) На МПС, спряло за престой или паркиране в нарушение на чл.15б се налага принудителна мярка „преместване на МПС в отсъствието на водача“.
(2) На МПС, спряло за престой или паркиране в нарушение на чл.15в се съставя неприсъствен фиш съгласно чл.186, ал.3 от ЗДвП.

§ 11. Създава Приложение 3 „Зона боларди“ към чл.15а със следното съдържание:
„„Подзона 1“
С граници: 
1. ул. „Възраждане“ в частта между ул. „Шипка“ и ул. „Богориди“;
2. ул. „Софроний“ в частта между ул. „Цар Симеон I“ и ул. „Богориди“; 
3. от пресечката на ул. „Александровска“ с бул. “Иван Вазов“ - цялата;
4. пешеходна алея след паркинг „Северен плаж“ до Бургаски солници;
5. ул. „П. Яворов“ – в частта от №6 до ул. „Богориди“;
6. пресечката на ул. „24-ти черноморски пехотен полк“ с пешеходна алея до детска градина „Златна рибка;
7. пресечката на бул. „Демокрация“ с алеята от „Приморски парк“,  водеща към „Духтевата къща“;

ЗАКЛЮЧИТЕЛНА РАЗПОРЕДБА
към Наредбата за условията и реда за платено и безплатно паркиране на моторни превозни средства в определени зони на територията на Община Бургас

§12. Настоящата наредба влиза в сила от 01.01.2021 година.

Приложения: Копия от сайта на Община Бургас и портала за обществени консултации относно оповестяването, ведно с проекта на нормативен акт и мотиви към него.



С уважение,

ДИМИТЪР НИКОЛОВ
Кмет на Община Бургас

